PRIOPĆENJE ZA MEDIJE

Među nagrađenim djelatnicima godine u turizmu, četvero iz kompanije Jadranka turizam

Mali Lošinj, 28. rujna 2023. – **Povodom Svjetskog dana turizma, Grad Mali Lošinj i Turistička zajednica Grada Malog Lošinja jučer su tradicionalno u Muzeju Apoksiomena dodijelili nagrade Poslovna izvrsnost u turizmu u više kategorija. Četvero dobitnika – Jakob Knežić (konobar), Nadica Petak (djelatnica hotelskog domaćinstva), Giovanna Komadina (djelatnica prodaje i marketinga u turizmu) te Ivana Budinić (recepcijska djelatnica u hotelu) dolaze iz iste kompanije – Jadranka turizma.**

*„Iznimno smo ponosni na naše djelatnike koji su zajedničkim naporom završili još jednu i više nego uspješnu sezonu te pokazali visoku razinu kvalitete i izvrsnosti te su za istu i nagrađeni od strane Grada i Turističke zajednice Grada Malog Lošinja. Vjerujem da je našim djelatnicima, a onda i nama kao kompaniji to dodatna potvrda sjajnoga rada. S ovim dodatnim poticajem i uz ovakav sjajan kolektiv, još ćemo snažnije napore uložiti u pripremu sljedeće sezone“,* rekao je Martin van Kan, CEO i Član uprave Jadranka turizma.

Jakob Knežić nagradu za najboljeg lošinjskog konobara dobio je zahvaljujući spretnosti i ljubaznosti tijekom sezone, baš kao i Nadica Petak, koja je pohvale dobila i od brojnih gostiju hotela unutar brenda Lošinj Hotels & Villas, u vlasništvu tvrtke Jadranka turizam. Giovanna Komadina svojim je dugogodišnjim iskustvom podržala aktivnosti prodaje i marketinga koje su doprinijele ne samo vlastitoj kompaniji, već i cijelome otoku, budući su gosti posjećivali i druge sadržaje koje otok nudi. Recepcijska djelatnica Ivana Budinić proglašena je najboljom među kolegama, a goste je oduševila svojom uslužnošću i ljubaznošću.

Nagrade za najbolje djelatnike u turizmu dodjeljuju se u nekoliko kategorija, a pri izboru najboljeg žiri se vodi kriterijima predanosti, stručnosti, inovativnosti, ali i doprinosa percepciji Lošinja kao poželjne turističke destinacije. Priznanja i nagrade dobitnicima su uručili gradonačelnica Grada Malog Lošinja Ana Kučić i direktor Turističke zajednica Grada Malog Lošinja Dalibor Cvitković.

Unutar tvrtke Jadranka turizam posluje brend Lošinj Hotels & Villas (LH&V), koji uključuje pet hotela, 10 restorana te vile i apartmane na najatraktivnijim lokacijama otoka Lošinja. U ponudi ima hotele s 4 i 5 zvjezdica koji zadovoljavaju različite preferencije gostiju. Jadranka turizam pod brendom Camping Cres & Lošinj upravlja s četiri kampa na otocima Lošinju i Cresu, od kojih se u jednom nalazi prostrani aquapark koji se u potpunosti uklopio u gustu borovu šumu. Tvrtka također nudi organizaciju izleta, zabavu i sportske sadržaje, pružajući integrirano iskustvo za svoje goste.